206 नंबर गेट से पाकिस्तान में घुसा बारिश का पानी; खंभों की मिट्‌टी भी बही
पंजाब में मानसून पूरी तरह से सक्रिय है। मूसलाधार हो रही बारिश से खेत-खलिहान बारिश के पानी से लबालब हैं। फिरोजपुर के सरहदी हिस्सों में बारिश का पानी BSF की फैंसिंग को तोड़ते हुए पाकिस्तान की ओर जा रहा है।
पंजाब में मानसून पूरी तरह से सक्रिय है। मूसलाधार हो रही बारिश से खेत-खलिहान बारिश के पानी से लबालब हैं। फिरोजपुर के सरहदी हिस्सों में बारिश का पानी BSF की फैंसिंग को तोड़ते हुए पाकिस्तान की ओर जा रहा है। सरहद की सुरक्षा में तैनात दोनों देशों की सुरक्षा एजेंसियां BSF व पाक रेंजर्स प्रकृति के आगे बेबस दिखाई दे रहे हैं।
ऐसा ही कुछ नजारा शनिवार को भारत-पाक अंतरराष्ट्रीय सीमा के फिरोजपुर सेक्टर सीमा चौकी लक्खा सिंह वाली के गेट नंबर 206 के पास दिखा। जहां बारिश के तेज बहाव में नाले के साथ लगी कंटीली तार टूटकर गिरते हुए दिखाई दीं। पाकिस्तानी की ओर से होने वाली किसी भी प्रकार की घुसपैठ को रोकने के लिए यहां लगाए गए कंटीले तारों को तोड़कर बारिश का पानी पाकिस्तान की सीमा में चला गया।
प्रकृति के आगे BSF-पाकिस्तानी रेंजर्स बेबस 
भारतीय BSF और पाकिस्तानी रेंजर्स बेबस होकर प्रकृति के इस नजारे को देखते रहे। सीमावर्ती गांव सेठां वाली के किसान गुरप्रीत सिंह ने बताया कि सीमा चौकी लक्खा सिंह वाली के गेट नंबर 206 के पास सीमा पर लगी कंटीली तार टूटकर गिर गई। शनिवार की सुबह से बारिश हो रही है। जमीन से मिट्टी खिसकने के कारण तार के नीचे लगे खंभों के आधार की मिट्टी पानी के बहाव के साथ पाकिस्तान की तरफ बह गई।
जिससे सीमा पर लगी बाड़ को काफी नुकसान पहुंचा है। बारिश के अलावा, जब सतलुज दरिया का पानी बढ़ता है, तो वह भी BSF जवानों के लिए परेशानी का कारण बनता है, क्योंकि सरहद पार से होने वाली घुसपैठ को रोकने के लिए BSF द्वारा लगाई गई फैंसिंग फिरोजपुर बॉर्डर रेंज के अंतर्गत पड़ने वाले कई हिस्सों में डूब जाती है। यही नहीं BSF की सीमा चौकियां भी बाढ़ के पानी की चपेट में आ जाती हैं।
पैदल पेट्रोलिंग करना बेहद मुश्किल भरा काम
ऐसे में तस्करी व अन्य अवैध गतिविधियों को अंजाम देने की ताक में बैठे देश विरोधी लोगों को रोकने के लिए BSF द्वारा अपनी चौकसी को और बढ़ाया जाता है। परंतु बाढ़ के पानी के बीच पैदल पेट्रोलिंग करना बेहद मुश्किल भरा काम होता है। वह भी तब जब कि कई-कई किलोमीटर तक बारिश का पानी फैला रहता है।
